Document ID: 32007D0875

KOMMISSIONENS BESLUTNING
af 18. december 2007
om ændring af Europa-Parlamentets og Rådets beslutning nr. 2119/98/EF og beslutning 2000/96/EF for så vidt angår overførbare sygdomme, der er opført i disse beslutninger
(meddelt under nummer K(2007) 6355)
(EØS-relevant tekst)
(2007/875/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets beslutning nr. 2119/98/EF af 24. september 1998 om oprettelse af et net til epidemiologisk overvågning af og kontrol med overførbare sygdomme i Fællesskabet (1), særlig artikel 3, litra a), og
ud fra følgende betragtninger:
(1)
I henhold til beslutning nr. 2119/98/EF skal der oprettes et EF-dækkende net til fremme af samarbejde og samordning med henblik på forebyggelse af og kontrol med bestemte kategorier af overførbare sygdomme, der er anført i den pågældende beslutning.
(2)
Kommissionens beslutning 2000/96/EF af 22. december 1999 om, hvilke overførbare sygdomme EF-nettet gradvis skal dække i henhold til Europa-Parlamentets og Rådets beslutning nr. 2119/98/EF (2) indeholder en liste over bestemte overførbare sygdomme, der skal dækkes af den epidemiologiske overvågning under EF-nettet, der er oprettet i henhold til beslutning nr. 2119/98/EF.
(3)
På det seneste er der kommet nye overførbare sygdomme, og nye mikroorganismer, der kan være til fare for folkesundheden, er blevet identificeret. SARS (Severe Acute Respiratory Syndrome) blev konstateret første gang i 2003 og er siden da blevet betragtet som en potentiel stor trussel mod folkesundheden. Højpatogen og lavpatogen aviær influenzavira udgør en alvorlig risiko for enkeltpersoner og for en udvikling hen imod en potentiel pandemisk influenza. Der er på det seneste indberettet infektion med West Nile-virus hos mennesker i et stigende antal EU-medlemsstater og lande uden for Europa, hvilket udgør en alvorlig risiko for folkesundheden. Mennesker inficeres primært via myggestik, men der har også været dokumenterede tilfælde af infektion via blodtransfusion og organtransplantation samt transplacental overførsel.
(4)
Bilagene til beslutning nr. 2119/98/EF og 2000/96/EF bør derfor ændres, så de også omfatter SARS (Severe Acute Respiratory Syndrome), aviær influenza hos mennesker og infektion med West Nile-virus.
(5)
Det nye internationale sundhedsregulativ (2005) trådte i kraft den 16. juni 2007 og omfatter ikke længere kun nærmere angivne sygdomme, men alle krisesituationer på folkesundhedsområdet af international betydning, som er identificeret som sådanne i henhold til det instrument, der er fastsat i bilag 2 til regulativet. Derfor bør bilaget til beslutning nr. 2119/98/EF ændres.
(6)
Foranstaltningerne i denne beslutning er i overensstemmelse med udtalelse fra det udvalg, der er nedsat ved artikel 7 i beslutning nr. 2119/98/EF -
VEDTAGET FØLGENDE BESLUTNING:
Artikel 1
Bilaget til beslutning nr. 2119/98/EF ændres som angivet i bilag I til nærværende beslutning.
Artikel 2
Bilag I til beslutning 2000/96/EF ændres som angivet i bilag II til nærværende beslutning.
Artikel 3
Denne beslutning er rettet til medlemsstaterne.
Udfærdiget i Bruxelles, den 18. december 2007.

Labels: 12
0